**Magnetogram ni avtoriziran!**

MAGNETOGRAM POSLANSKIH VPRAŠANJ IN ODGOVOROV PREDSEDNIKA VLADE REPUBLIKE SLOVENIJE JANEZA JANŠE NA 21. REDNI SEJI DRŽAVNEGA ZBORA

Ljubljana, 19. oktober 2020

Predsednik vlade Janez Janša je na 21. redni seji Državnega zbora odgovarjal na ustna poslanska vprašanja, ki so jih zastavili Zmago Jelinčič Plemeniti (SNS), Janko Möderndorfer (LMŠ), Soniboj Knežak (SD) in mag. Marko Pogačnik (SDS).

**ZMAGO JELINČIČ PLEMENITI (PS SNS)**: Hvala lepa. Spoštovani gospod predsednik Vlade, v Sloveniji sta dve kritični panogi in to je zdravstvo in sodstvo. V zdravstvu imamo probleme z medicinskimi sestrami, ki so izredno slabo plačane, čakalne vrste so neskončno dolge in vendar, določeni ljudje med 50 prvih oseb, ki dobivajo visoke plače, so na primer, jih je 47 oseb iz zdravstva bilo v mesecu marcu in v mesecu maju jih je bilo pa 46. In če pogledamo, najvišjo plačo je imel marca meseca višji zdravnik specialist iz UKC Ljubljane – 17 tisoč 808 evrov in meseca maja, je imel ravno tako zdravnik iz UKC Ljubljana – 27 tisoč 45 evrov. Zelo zanimivo. Potem grem pa naprej, na drugo kritično panogo, to je sodstvo. Gre za nerešene sodne probleme, ki jih imamo, primere, potem tožbe proti Sloveniji v Evropi vedno izgubljamo oziroma dobivajo tisti, ki tožijo Slovenijo. Gre za trajni mandat sodnikov in tožilcev in potem pa pogledamo, da je v aprilu najvišjo plačo dobil višji državni tožilec Vrhovnega državnega tožilstva – 39 tisoč 992 evrov. Še huje je bilo meseca junija, ko je na prvem mestu bil višji pravosodni svetovalec Okrožnega državnega tožilstva v Ljubljani, ki je dobil mesečno plačo 50 tisoč 11 evrov. Zelo zanimivo.

Če pogledamo primerjavo, koliko dobivajo drugi funkcionarji, v javnem oziroma uslužbenci v javnih službah, skratka v javnem sektorju, se lahko samo zgrozimo. Kako je mogoče, da nekateri dobivajo take denarje, pa ravno v njihovih sektorjih je največ napak, največ čakalnih vrst, največ nerešenih sodnih problemov, največ problematike, ob tem, da imajo neskončno časa za to, da lahko gredo potem tudi večina gospa, predvsem gospa iz sodišča že ob dvanajstih na tržnico po svežo solato. Človek se vpraša, kaj je tukaj narobe in zato gospod predsednik Vlade vas sprašujem:

Ali namerava Vlada kaj storiti, popraviti ta nesorazmerja in ta nore zaslužke nekaterih in popraviti tudi to, da bodo medicinske sestre magar na račun teh 50 tisoč evrov, ki jih dobivajo nekateri na mesec, bolje plačane.

**PREDSENDIK VLADE JANEZ JANŠA**: Hvala lepa za besedo in za vprašanja. Plačni sistem v Sloveniji ima veliko lukenj. Govorim seveda o plačnem sistemu na sploh. Tudi za plačne sisteme, ki deloma veljajo v gospodarstvu, čeprav je tam problem manjši, smo daleč od tega, da bi se vedno in povsod nagrajevalo boljše delo in boljše gospodarjenje, polno ovir se je postavilo na poti uveljavljanja tega načela. Plačni sistem v javnem sektorju, ki je imel dober namen, da pač s tem enotnim pristopom vzpostavi primerljivost, se je popolnoma, vsaj v nekaterih delih, degeneriral v tem času. Neka relativna primerljivost, ki je obstajala na samem začetku je zdaj v bistvu popolnoma porušena, z dvigovanjem lestvic pri minimalni plači se je enostavno prvih dvajset razredov izničilo. Tukaj je absolutno potrebna korekcija pri tem delu. Potem gre za velikanske razlike, ki so nastale vmes, ko so posamične Vlade sklepale posamične dogovore, ne vem, enkrat z učitelji, enkrat s policisti, enkrat z drugimi deli javnega sektorja in v nekaterih primerih se je razmerje porušilo tudi za 50 %. Korekcije so nujne in namen te Vlade je, v skladu s koalicijsko pogodbo, da storitveni del javnega sektorja, se pravi, da tisti del javnega sektorja, ki je zelo težko delati neposredne primerjave, urejamo posebej, administrativni del, ker je to lažje, pa ohranimo kot enoten plačni sistem. Do končne rešitve je seveda še kar dolga pot. Trenutno smo v fazi, ko tisti, ki so najbolj nezadovoljni s plačnimi sistemi, vključno z zdravstveno nego in zdravniki, sami v okviru mase sredstev, ki je zdaj na razpolago za njih, predlagajo boljšo delitev. V okviru tega predloga računam, da bodo odpravljene v smislu predloga tudi anomalije, ki jih upoštevate, ki ste jih naštevali in ki jih poznamo že desetletja. AJPES objavlja te podatke skozi in pač posamezniki, tudi zdravstvo, ki dežurajo, ki imajo neke dodatne vire, potem tukaj drastično izstopajo. To verjetno niso njihove povprečne mesečne plače. Jaz si težko predstavljam, da bi nekdo dobil 50 tisoč evrov mesečne plače, so pa razni poračuni, dodatki, itn., in tukaj so anomalije, absolutno, tako da, je to ena od prioritet, da se to odpravi. Za čas spopada s Covidom, pa ste itak zadnjič v petem paketu predvideli dodatno nagrajevanje tako za medicinske sestre kot za zdravnike, ki se zdaj spopadajo s to nevarnostjo.

Kar se tiče sodstva. Eno so seveda povprečja, ki verjetno ne izstopajo, drugo so ti primeri, ki ste jih naštevali. Moram reči, da jih zelo težko komentiram, ker ne vem za kaj gre.

Je pa tukaj neka front tudi iz teh dejavnosti, da se karkoli uredi ali racionalizira. Spomnite se pomladnega časa, ko smo omejili plače funkcionarjem. Že ko smo to napovedali je sodstvo protestiralo, češ, da Ustavno sodišče tega ne dopušča in smo jih izpustili. Tožilci so bili vključeni. No, sedaj pa slišim da tožilci "copy paste" vlagajo pritožbe zaradi znižanja plač v času epidemije za 30%, češ, da morajo tudi oni bili izvzeti. Kljub temu, da sodišča takrat niso delala, da ni bil noben dodatno obremenjen, bi radi nazaj tistih 30 %, kar se odpovedo neki, bom rekel, moralni teži te kategorije.

**ZMAGO JELINČIČ PLEMENITI (PS SNS):** Hvala lepa. Jaz moram poudariti, da gre pri tem, kar sem jaz povedal, za uradne podatke in ne za kakšne izmišljene. In gre, ja za javni sektor. Med tisoč najbolje plačanih v javnem sektorju je okoli 900 zdravnikov, ostalo pa povečini gospoda iz pravosodnega sektorja. In med temi tisočimi ni ne predsednika vlade ne predsednika države ne ministrov in ne poslancev. To se pravi, dokler ne bo to urejeno, ne bo niti spoštovanja do funkcije določenih ljudi v državi. In dokler ne bo spoštovanja do funkcije predsednika, ministra in poslanca, ne bo spoštovanja do države in zato se vse skupaj krha in ruši. Zato sprašujem, gospod premier, ali Vlada pripravlja ureditev plačnega sistema in razmerij v javnem sektorju. Mislim, da bi to morala biti ena od prvenstvenih nalog, da se vzpostavi državotvorni odnos do države, do njenih funkcij in do njenih funkcionarjev.

**PREDSEDNIK VLADE JANEZ JANŠA:** Hvala lepa. Poglejte, saj jaz nisem rekel, da to kar ste navajali ne drži, pa da niso uradni podatki. Jaz sem samo rekel, da dvomim, da so to povprečne plače, ker si ne predstavljam, da bi nekdo dobil povprečno plačo kjerkoli v javnem sektorju v višini 50 tisoč evrov mesečno.

Da so anomalije, vsi vemo. Da je to treba odpraviti tudi vsi vemo. In Vlada se je tega lotila. Povedal sem po kakšni formuli. Je pa seveda tukaj tudi problem ustvarjenega javnega mnenja, po katerem tisti, ki dela na kakšni politični funkciji ne zasluži niti enega evra. Vse kar je več od enega evra je preveč. Takšno mnenje je ustvarjeno z veliko pomočjo slovenskih medijev. Ko že na začetku tega mandata, recimo, je bila Vlada obtožena, kako si dviga plače, čeprav smo si jih znižali za 30 %. Potem pa smo pred kratkim izvedeli, da tisti uredniki v medijih, ki so nas takrat obtoževali po krivem, da smo si dvignili plače, so si iz Covid dodatkov razdelili na tisoče evrov dodatkov in to neupravičeno. Pa ni bilo nobene reakcije. Se pravi, tukaj vlada velikanska hipokrizija tistih, ki pomembno vplivajo na javno mnenje. In dokler tukaj ne bo enotnih vatlov bo tudi ta del problema, kar se tiče plačnega sistema težko urediti zaradi tega pritiska. Nameravamo pa tudi na tem področju predstaviti določene predloge, ki bodo šli v smer korekcije in pač na vas bo, da jih sprejmete ali zavrnete.

**ZMAGO JELINČIČ PLEMENITI (PS SNS):** Hvala za te odgovore. Ampak povedati moram, da povprečna plača teh 50-ih, ki imajo vrh tega sistema, je mesečno okoli 12 tisoč evrov, kar je bistveno več kot imajo predsednik vlade, države, ministri, poslanci, ki imajo okoli 5 tisoč evrov plače. Zato sodim, da bi bilo smiselno o tej zadevi razpravljati, prikazati podatke, ki bi jih tudi slovenska javnost z veseljem videla, da bi se vedelo kdo so tisti gospodje, ki so morda plačani tudi za kakšne posebne zasluge pri svojem delu. Zato predlagam, da v okviru ene od naslednjih sej izvedemo razpravo o tej temi. Hvala.

**JANI (JANKO) MÖDERNDORFER (PS LMŠ):** Spoštovani predsednik Vlade! Sami verjetno niti ne opazite, v nadaljevanju boste verjetno celo to zanikali, ampak dejstvo je, da ste na samem ukrepanju kar se tiče covida v tej drugi fazi seveda pijani od veselja, da vam je uspelo v prvem delu, kar je sicer dobro, preprosto pogoreli, predvsem pogoreli v tem, da ste v resnici prepozno začeli ukrepati takrat, ko bi lahko. Namesto, da bi se začeli resno ukvarjati in pogovarjati o tem, kakšni bodo pravi ukrepi, ste zamudili najprej pri zapiranju meje, ste se raje dogovorili s hrvaškim premierjem kako boste malo odložili vse skupaj na začetek šole, kasneje pa z ostalimi ukrepi, kjer ste čakali. Danes imamo premalo postelj za covid bolnike, premalo aktiviranih zdravnikov, ne premalo zdravnikov, aktiviranih zdravnikov in zdravstvenih delavcev, nimamo tako imenovane covid bolnišnice v smislu, kjer bi lahko izolirali tovrstne paciente in na ta način tudi omogočili, da bi lahko izvajali vse preventivne in kurativne zdravstvene postopke, zaradi katerega se ne bo oslabilo zdravstveno stanje vseh prebivalcev v državi. Zato vas prosim, če mi pojasnite kako boste zagotovili ustrezno oskrbo za vse okužene s covidom, ki bodo v prihodnje potrebovali hospitalizacijo in vsi namreč slišimo ta klic pomoč zdravstva na pomoč, ukrepov pa v tej smeri razen standardnih ne vidimo, še posebej ob dejstvu, da ne bodo odpadale operacije, danes slišimo, da z današnjim dnem v Celju in Mariboru teh operacij ne bo več, ki pa tudi ogrožajo življenje v naslednjem koraku, če je bil vaš klic potem, da najprej bomo reševali življenja, me zanima kako boste reševali življenja, ki bodo zaradi zmotnih ukrepov ali pa zaradi ustavljanja zdravstvenega sistema kasneje botrovali. In kam in kje se bodo lahko državljani obrnili na to pomoč oziroma koga bodo klicali takrat na odgovornost. Zato vas prosim odgovorite na ta vprašanje ne meni, ljudem. Ker verjamem, da vam bo težko in težje meni odgovarjati, potrudite se in vsaj tokrat odgovorite ne v stilu twitterja, ampak v stilu predsednika Vlade ljudem.

**PREDSEDNIK VLADE JANEZ JANŠA:** Hvala lepa. Najprej hvala, ker nosite masko končno in ne ignorirate več predpisov. Mislim, da je to zelo pomembno v teh klopeh, ker dajemo zgled tudi drugim.

Kar se tiče pripravljenosti na drugi val, pa glejte, tudi ta val bo mimo, premagali ga bomo in takrat se bomo primerjali, kdo je bil uspešen in kdo ni bil. Ne obstajajo druge države v Evropski uniji, ki so kar se tiče kapacitet zdravstvenih sistemov boljše ali pa slabše od nas, na koncu se bo to vse stehtalo in se bo videlo, kdo je bolje ravnal in kdo je slabše ravnal in jaz vam zagotavljam, da bo Slovenija tudi po tem drugem valu med zmagovalci in med boljšimi.

Kar se tiče ukrepov, ko je naša Vlada prevzela na začetku epidemije mandat, je bilo v Sloveniji ob vseh možnih rezervah in naporih takrat na voljo okoli 120 postelj za oskrbo za covid bolnike. Danes je teh kapacitet bistveno več, najmanj 400 ob manjšem zaustavljanju drugih dejavnosti kot je bilo potrebno spomladi. Absolutno pa ni bilo mogoče v tem času podvojiti zdravstvenega ali pa negovalnega kadra, ker medicinsko sestro in zdravnika ne izšolaš v šestih mesecih in to vsi vemo. Tudi zdaj, ko se prerazporejajo reserve, je prioriteta na tem, da se dejavnosti, ki so nujne, v vsakem primeru ohranja. Torej, postelj za covid bolnike ne zmanjkuje, postelj za urgentne obravnave v slovenskem zdravstvenem sistemu ne zmanjkuje. Marsikje se to dosega z velikimi žrtvami tistih, ki delajo, vendar zmoremo in bomo zmogli tudi v naslednjih desetih dneh, ko se bodo te številke po vsej verjetnosti še dvigale, tudi zaradi tega, ker se je norčevalo iz nekaterih ukrepov, ki bi lahko bili pravočasni, ampak samo, če bi jih vsi upoštevali. Ni res, da nismo reagirali, ko se je začelo število okužb iz Hrvaške povečevati. Slovenija je ena prvih držav, ki so zaprle meje s Hrvaško pred šolskimi počitnicami, in smo začeli ta val obvladovati. Je pa seveda res, da je poletna sezona, ko so bile meje po Evropi odprte in ko je življenje bolj ali manj teklo normalno naprej, povzročila, da se je predvsem med mlajšo generacijo virus ponovno razširil in to se je potem preneslo naprej. Nobene države ni, ki bi to uspela preprečiti, to je razlika od pomladnega vala; takrat je virus prihajal iz enega centra, s Kitajske se je začel širiti na posamičnih točkah v Evropi, predvsem v severni Italiji. To se je vedelo in smo lahko to pravočasno do neke mere zamejili, nekatere druge države pravzaprav še bolj. Zdaj je bila pa ta širitev simetrična, povsod od povsod, in vse države so v tem stanju. Nizozemska, ki jo nekateri z velikim veseljem štejete med tako imenovane jedrne države Evropske unije, ima, po nekem splošnem prepričanju, najboljši zdravstveni sistem v Evropi, pa kljub temu zdaj že dva, tri dni vozijo covid paciente v nemške bolnišnice; pa še nekaj držav je takih. Včeraj je nemška kanclerka Merklova dejala v izjavi, da ima Nemčija dober zdravstveni sistem, z velikimi kapacitetami, ampak tudi te kapacitete niso neomejene. Torej, če kdo tu misli, da je lahko Slovenija nek otok, izoliran, v Evropi, na katerega virus ne bo prišel, je enostavno v veliki zmoti. Virus je prišel tudi na Malto, ki je dejansko otok, na Ciper, Veliko Britanijo, enostavno povsod. In sprejemali bomo ukrepe, ki bodo v prihodnosti zagotovili, da širitev ne bo presegla zmogljivosti našega zdravstvenega sistema.

**JANI (JANKO) MÖDERNDORFER (PS LMŠ):** Nisem si niti domišljal, da ne boste preskočili osebne diskvalifikacije, to je pač vaš stil. Lahko bi sicer našteval, kdaj se boste nehali rokovati s politiki, ki jih srečujete, pa jim kar naprej segate v roke, pa tega ne počnem, to ni moj stil. Predvsem bi rad od vas odgovor, odgovor, na katerega je zelo preprosto odgovoriti. Dal bom nekaj predlogov, ker vidim, da ne želite odgovoriti: Kdaj jih boste aktivirali, namesto da dajete denar zasebnikom za skrajševanje čakalnih vrst, da se bodo vključili v pomoč za covid bolnike. S tem bodo prazne postelje brez zdravnikov lahko dobile svojega zdravnika. Kdaj boste namenili dodaten denar, če ga boste, zdaj imate lepo priložnost v PKP6, v šestem predlogu, dodaten izdaten denar nameniti zdravstvenemu sistemu, namesto da ga dajete za orožje. Kdaj boste in kako boste zagotovili, da se bodo preventivni in kurativni pregledi, ki bodo, če se ne bodo opravljali, zahtevali večje število smrti, kot jih bo zahteval covid. Tega se jaz bojim, da nismo pripravljeni in da ne želite ali pa ne znate ukrepati, ne vem. Ampak je kopica ukrepov, s katerimi čakate. Če se bova midva diskvalificirala, ne bova rešila ničesar. Jaz bi rad slišal odgovore. Ne diskvalificirati ljudi. Predsednik Vlade in Vlada je tista, ki je odgovorna, da da na mizo rešitve, mi samo opozarjamo. Mi samo opozarjamo. Zato predsednik Vlade, čas je že, da postanete predsednik Vlade. Do danes tega ne počnete, do danes počnete samo tisto kar predsednik Vlade naj ne bi počel z narodom, naj ne bi ga diskvalificiral in omalovaževal. To počnete konstantno. Imate rešitve na dlani.

**PREDSEDNIK VLADE JANEZ JANŠA:** Kar se tiče rešitev ne samo, da so predstavljene in komuniciranje, tudi v naprej je bil predstavljen načrt z vsemi parametri kdaj približno stopijo v veljavo posamični ukrepi, tako da zdaj govoriti, da nismo vedeli kaj bo, da ne poznamo načrtov, da ni kapacitet, poglejte, to je za nek politični diskurz v stilu, ki je znan, seveda možno, nima pa to nobene zveze z realnostjo. Na vsa ta vprašanja, ki ste jih postavljali, ste dobili odgovore, tako da, tisto kar mogoče manjka in po čemer se Slovenija dejansko razlikuje v tem času boja s Corono po celi Evropi in po večini sveta, je to, da drugje je več ali manj, je politika sposobna stopiti skupaj. V tem Državnem zboru ste prejšnji teden, večina iz opozicije, glasovali proti dodatnim kapacitetam v zdravstvu, proti podaljšanju rokov za uporabo turističnih bonov, proti nadomestilom tistim, ki zaradi Corone čakajo na delo, proti vsem ukrepom, ki so sami po sebi logični in ki jih sprejemajo povsod po svetu.

**JANI (JANKO) MÖDERNDORFER (PS LMŠ):** V skladu s Poslovnikom pričakujem, da se odpre razprava na to temo, še posebej zato, ker če želi opozicija in koalicija sodelovati, mora to potezo v prvi vrsti najprej pokazati tisti, ki je velik in močan, in ki ima v prvi vrsti tudi izvršno moč. Kako in na kakšen način pa seveda ne z žaljenjem in podcenjevanjem, opozicija bo vedno podprla dobre predloge, bo pa vedno proti temu, da se udira v stanovanja, kar je z Ustavo onemogočeno in seveda bo proti temu, da se zaničuje tako znanstveno kot kulturno delo in se sklicuje v imenu Covida, da je treba te stvari rešiti zdaj, takoj in tukaj. Predsednik Vlade, pričakujem vas na tej razpravi, predvsem s predlogi, ki bodo seveda v dobrobit narodu, ne s predlogi s katerimi hodite v zadnjih paketih, ki dostikrat nimajo nobene veze in povezave z rešitvijo.

**SONOBOJ KNEŽAK (PS SD):** Hvala spoštovani predsednik Vlade. Od kar je leta 1996, bil sprejet dogovor o znižanju pokojninskih prispevkov za delodajalce, pokojninska blagajna konstantno ustvarja izgubo. Minus pa seveda mora po zakonu pokrivati državni proračun. Ta minus se trenutno suče okrog milijarde evrov, in če k temu izpadu iz naslova prispevkov delodajalcu, da damo še neugodne demografske kazalnike v naslednjih letih, so napovedi, da bo ta primanjkljaj čez 20 let dosegel že blizu 3 milijard. Politika je v preteklem obdobju že sprejela nekatere zakonske nastavke, da bi poskušali rešiti ta problem. Naj omenim sam dva zakona, Zakon o pokojninski reformi, ki je uzakonila preoblikovanje tega demografskega sklada in pa nenazadnje tudi v Zakonu o SDH imamo določila, da se v demografski sklad preoblikuje, da je kapitalska družba. Naj spomnim, da je oba zakona pripravila in sprejela vaša druga Vlada. Gotovo se boste strinjali z mano, da je ustanovitev rezervnega sklada, s katerim bi vzpostavili dolgoročno garancijo za pokojnine prihodnjih generacij pomembne projekt. Projekt, ki terja ne samo politično, ampak tudi širšo družbeno soglasje. Gre za tako pomembne odločitve, da jih ljudje morajo razumeti in o njih mora biti opravljena tudi čim širša javna razprava.

Spoštovani predsednik! Ne želimo si, da bi naša vložitev predloga zakona razumeli kot nagajanje ali blokiranje Vlade. Nasprotno. Predlog smo pripravili pregledno na podlagi že uzakonjene smeri. Na mizo smo dali premišljen predlog, ki je v celoti odprt za javno razpravo. Mi smo jo v teh dneh delno že opravili, obiskali smo sindikate, združenje upokojencev, bili smo pri poslanskih skupinah, tudi vaši. V tem tednu pa načrtujemo še predstavitev tako pri mladinskih kot gospodarskih organizacijah. Predlog smo posredovali tudi Ekonomsko-socialnemu svetu, a tam ga še niso uspeli obravnavati. Nova pravila za obravnavo opozicijskih predlogov zakonov pa še niso bila nikoli uporabljena. Vaša vlada je pripravila svoj predlog, ki ima drugačen koncept. Zato me zanima, spoštovani predsednik: Prvič, ali se boste zavzeli za poglobljeno javno razpravo o obeh predlogih zakonov, ki sta vložena v parlamentarni postopek? Ali boste kot eden izmed partnerjev v Ekonomsko-socialnem svetu pripomogli k temu, da se bo obravnaval tudi zakonski predlog, ki smo ga vložili poslanke in poslanci Socialnih demokratov in Stranke Alenke Bratušek? In zadnje, ali boste pri obravnavi vladnega predloga zakona iskali širše parlamentarno soglasje za njegov sprejem?

**PREDSEDNIK VLADE JANEZ JANŠA:** Poglejte, v načelu je odgovor da. Mi smo pripravljeni upoštevati vsak dober predlog. Povedali smo to vnaprej. Povabili smo vas že na samem začetku, da sodelujete pri oblikovanju, da od samega začetka sokreirate sistemske zakone, v okviru partnerstva za razvoj. Lahko bi bil to enoten predlog, pa ste to zavrnili. Pričakovati pa sedaj, da bo Vlada, ki je pripravo tega zakona začela 4 mesece pred vami, opravila vse te razprave s temi, o katerih vi govorite, predstavila materijo na Ekonomsko-socialnem svetu, zvezi društev upokojencev in vsem ostalim deležnikom, sedaj rekla, aha, ker se je pa še nekdo drug pojavil bomo pa mi z vsemi temi počakali, pa dali kakšne naše dobre predloge opoziciji. Mogoče bi to še naredili, če bi vaša stranka, ki je na oblasti, ne vem, 70 let, od leta 1945, kdaj ravnala tako, pa se ne spomnim, pa smo bili veliko časa v opoziciji, da bi ta model peljali. Za razliko od nas, nas niste nikoli povabili v partnerstvo za razvoj, nikoli niste nobenega našega zakona sistemskega podprli, nikoli nobenega predloga vzeli. S tem jaz ne trdim, da bomo mi ravnali tako kot vi. Kakršenkoli dober predlog, nekaj jih je. Mimogrede, ko smo se pogovarjali z zvezo društev upokojencev, potem smo načelno pogledali predloge iz obeh zakonov in v vaših predlogih je nekaj stvari, ki smo jih pripravljeni upoštevati. Ne pomeni pa to, da bomo spremenili smeri, ki je, po mojem mnenju, tukaj ključna za rešitev problema. To je, da imamo en sklad, da je upravljanje državnega premoženja enotno in transparentno, pregledno, da pri nadzoru ne glede na to kdo je na oblasti, sodelujeta tako Vlada kot opozicija, to je v našem predlogu in, da se preneha z vrtičkarstvom, ki se sedaj v glavnem brani. In če hočete moj iskren odgovor na vaše vprašanje, ali gre za nagajanje? Ne gre toliko za nagajanje z vaše strani, kot gre za branjenje v vrtičkih, da se nič ne spremeni, da se državno premoženje upravlja na štirih, petih različnih koncih. To pomeni, štiri, pet uprav, nadzornih svetov, nekaj sto individualnih pogodb, nekaj sto raznoraznih sponzorskih pogodb, podjemnih pogodb z raznoraznimi prijateljskimi subjekti, na koncu to vse skupaj znese na leto, tako 30 do 40, mogoče 50 milijonov režijskih stroškov, ki ne gredo v pokojninsko blagajno ali pa za druge potrebe, ampak za potrebe tistih, ki imajo vpliv na upravljanje, tistih, ki imate vpliv na upravljanje s temi vrtički. Preprosto gre za to.

**SONIBOJ KNEŽAK (PS SD):** spoštovani predsednik Vlade, sedaj jaz moram reči, da mi je žal, da mi ne more, jaz upam, da korektno postavljeno vprašanje, ki je bilo brez žalitve, sem pričakoval tudi en korekten odgovor. Jaz sem v tem državnem zboru poslanec dve leti. Ne pa od leta 1945. Mene zanima s tem pomembnim vprašanjem prihodnost, ne moje penzije, ampak mojih otrok. Danes imamo na mizi dva predloga, kar se mi zdi po mojem dobro. Naš predlog ni nastal v mesecu septembru, naš predlog smo imeli že v obravnavni na naših strokovnih svetih že kar nekaj časa, tako, da zato smo vedeli, da ni to nagajanje, ampak naš prispevek k temu, da rešimo problem, ki ga ima ta država. In ta problem je resen, pa si ga ena politika v zadnjih 15-ih letih ni uspela razrešiti. Naš predlog koncepta gre v smeri, katerega je po informacijah, ki sem jih dobil, že bila dosežena kar neka velika mera enega soglasja, pa se mi zdi dober, ker opredeljujemo vire, sredstva ne pa premoženje. V blagajni primanjkujejo finančna sredstva. To je problem, ki ga naslavlja in rešuje naš predlog zakona. Preden končam, ker ste omenili tudi vaš predlog, bi vas samo vprašal. V petek je bila s strani Komisije za preprečevanje korupcije dana kar krepka zaušnica tem vašim predlogom, in sicer pravijo, da obstaja ogromno možnosti korupcije, nasprotja interesov, transparentnosti v postopkih imenovanja članov, skratka ena kopica zelo resnih pripomb. Zato me zanima, spoštovani predsednik Vlade: Kako boste ukrepali?

**PREDSEDNIK VLADE JANEZ JANŠA:** Glejte, če gre za resne pripombe, jih bomo seveda upoštevali. Moram pa reči, da ne vem o čem govorite, ker jaz teh predlogov nisem videl, karkoli je možno dodati v smislu večje transparentnosti zagotovo zakonu ne bo škodilo. Je pa veliko vprašanje zakaj komisija za preprečevanje korupcije ni ocenila sedanjega sistema z vidika korupcije. Po vseh teh stotin razno raznih sponzorskih pogodb in svetovanj in odvetniških storitev, za katero gredo zdaj sredstva iz štirih, petih naslovov netransparentno namesto, da bi šlo v pokojninsko blagajno, to je pa vprašanje, ki ga jaz naslavljam na Komisijo za preprečevanje korupcije, v korist upokojencev, v korist tega, da bo ta denar prišel tja, za kar bi dejansko moral biti namenjen. Kar se tiče predlogov iz vašega zakona smo jih pripravljeni upoštevati, ampak zakon, ki smo ga mi vložili, je vložila koalicija, ki ima večino v Državnem zboru in pričakujemo, da se bo okoli tega predloga dodalo še druge dobre predloge, ne pa da bo zdaj manjšina terjala od večine, da se prilagodi njihovem postopku. Zdaj, če poznate kakšno državo na svetu, ki se imenuje demokratična in stvari tako potekajo, potem mi jo naštejte. Jasno je, kaj je tukaj tisto ali pa tisti del parlamenta, ki ima odgovornost in tudi ni res, da doslej ni bilo takšnih predlogov. Mi smo v opoziciji vložili dvakrat predlog kršitve, pa je niste podprli. Tudi nekateri drugi so vložili predlog rešitve, pa tega niste podprli. Koalicija, v kateri ste bili, pa se nikoli niste uspeli zmeniti zato, da bi se uskladili glede tega predloga. Zdaj se je prvič zgodilo, da je neka večinska koalicija izdelala nek predlog, ki pije vodo in ki je v proceduri.

**SONIBOJ KNEŽAK (PS SD):** Hvala. Spoštovani predsednik Vlade! Jaz sem po dveh letih še kar naiven, ker sem nekako upal, da bom iz vašega odgovora dobil kaj več strpnosti in pa neke pripravljenosti tudi za dialog. Imam občutek včasih, ko pridem v ta DZ, Državni zbor, da se nekateri ne zavedate tega, da ste v Državnem zboru, ampak da ste v društvu zgodovinarjev. Kaj mene briga kaj je bilo pred dvema, tremi, štirimi mandati. Naš predlog in moje vprašanje je bilo korektno. Imamo dva predloga. Jaz sem pričakoval tudi korekten odgovor. Razlik med predlogoma zakona, ki sta bila vložena v Državni zbor, je več. Ena najbolj očitna je ta, da naš predlog naslavlja samo en problem, to je primanjkljaj, ki ga imamo v ZPIZ-ovi blagajni in seveda s tem zakonom rešujemo in naslavljamo tudi sredstva. Naš predlog skuša v sistem vnesti nek socialni dialog, ker za vašega ne vem, če je ravno tako. Naš predlog, tisto, kar se mi zdi tudi pomembno, ločuje med odgovornostjo za upravljanje in pa odgovornostjo lastnika. Vi v isti koš mečete upravljavske in lastninske pravice. Mislim, da je to v nasprotju, vsaj kolikor so me poučili, z nekimi smernicami OECD, ki govorijo o vzdrževanju teh dveh pravic. Mislim, da na ta način tega ne moremo obravnavati s 46 glasovi, da bi za to morala biti, vsaj po mojem mnenju, dvotretjinska večina, ker gre, kot sem rekel, za pomemben družbeni konsenz. Zato smo tudi dali predlog, da dobimo še dodaten mesec, da opravimo javno razpravo, ki bo že tako otežkočena zaradi epidemioloških razmer, ki trenutno vladajo. Vse kaže, tudi iz koncepta teh zakonov, da ne boste imeli neke prave priložnosti, da se soočita med sabo na podlagi argumentov, zato v skladu s poslovnikom predlagam, da se o odgovoru predsednika Vlade na moje poslansko vprašanje na naslednji seji opravi splošna razprava. Hvala lepa.

**MAG. MARKO POGAČNIK (PS SDS):** Spoštovani predsednik Vlade, gospod Janez Janša! Vlada je na julijskem zasedanju Evropskega sveta v okviru pogajanj o večletnem finančnem okviru in skladu za okrevanje in odpornost izjemno uspešno izpogajala največ evropskih investicijskih sredstev v zgodovini Slovenije. Slovenija je tako do leta 2029 upravičena do okvirno 10,2 milijarde evrov. Izredno uspešna pogajanja so za nami, zdaj je pa pomembno, da ta sredstva pametno ter učinkovito počrpamo in investiramo. Kakšna je strategija Vlade oziroma, kateri so njeni prioritetni ukrepi, s katerimi bo zagotovila pametno ter učinkovito črpanje in investiranje evropskih sredstev?

**PREDSEDNIK VLADE JANEZ JANŠA:** Torej, drži, sredstva, ki so na voljo, so vsaj za naslednja tri, štiri leta večja, kot so bila kadarkoli prej iz teh virov v primerljivem obdobju. Ne samo zato, ker smo v nasprotju s pričakovanji povečali redni evropski proračun, ki je alociran za Slovenijo, se pravi, sedemletni finančni okvir, ampak tudi zato, ker je zdaj zaradi epidemije temu dodan še sklad za okrevanje in odpornost. Najprej, kar se timinga tiče, glede na to, da je v prejšnjih dneh bilo polno dezinformacij, kako je Evropska komisija zavrnila načrt za okrevanje in odpornost, nacionalni načrt, in to prej, preden so bili sploh predpisani okviri, na podlagi katerih se bodo taki načrti ocenjevali. Rok za sprejetje teh načrtov oziroma potrditev na evropski ravni je april prihodnje leto. Naš načrt oziroma namen je, da seveda ne čakamo do aprila, ampak da do konca leta predlagamo in sprejmemo ta načrt. In Vlada je nek okvirni osnutek sprejela pred desetimi dnevi. Ta osnutek predvideva prioritete natančno v smislu samega namena oziroma naslova sklada, to je okrevanje in odpornost. Se pravi, naš namen je, da s hitrimi investicijami v tiste sektorje, ki so ključni za okrevanje in delno tudi za odpornost za naprej, zagotovimo dodatne kapacitete v zdravstvenem sistemu, v sistemu skrbi za starejše, pri investicijah, ki pomenijo korak naprej v smislu digitalne družbe, digitalizacije, v smislu trajnostnega razvoja in v okviru vseh teh namenov v smislu nadgradnje fizične oziroma prometne, pa tudi energetske in komunikacijske infrastrukture, še posebej v tistih delih države, ki so bili doslej zapostavljeni. Kar se tiče zdravstvenega sistema, bosta zgrajeni dve novi infekcijski kliniki v Ljubljani in Mariboru, negovalne bolnišnice v vseh regijah, v nekaterih regijah bodo obstoječe bolnišnice spremenjene v negovalne in bodo zgrajene nove regionalne bolnišnice. Znatno bomo povečali kapacitete zdravstvenega sistema na vseh tistih točkah, za katere že deset let vemo, da so premajhne, pa tudi na tistih, za katere se je zdaj, v času epidemije izkazalo, da potrebujemo dodatne rezerve. Glavna ovira za to, da se ta sredstva ne samo počrpajo, ampak tudi pametno investirajo, so domače birokratske ovire. Na prvem mestu miselnost, da moramo bit še bolj papeški od papeža, se pravi, del aparata, ki je doslej delal na teh projektih, ki je sicer podhranjen, to je treba reči, kjer so sposobni ljudje od prve finančne perspektive naprej, ko smo vzpostavili ta sistem, odhajali in jih danes najdemo povsod drugod, v glavnem po tujini, kot pa na mestih, za katere smo jih usposabljali, ampak tudi v tem preostalem delu se je pač očitno z vrha, razpasla neka miselnost, da je to predvsem kontrola nad investitorji, nad izvajalci, nad tistimi, ki predlagajo programe, nad občinami, nad podjetji in tako naprej, kar je v praksi velikokrat izgledal tako, da je nekdo nekaj predlagal, nek projekt, pa se je potem, pa je dobil čez en mesec pismen odgovor, da so tri vejice postavljene narobe in potem, ko je popravil tiste vejice, je trajalo tri mesece, preden je pač bil naslednji odgovor.

Zdaj, najprej je potrebno spremenit miselnost in to delamo in se spreminja, se pravi, vsi, ki na nacionalnem nivoju delajo, na investiranju teh sredstev, so tukaj pomočniki investitorjev. Se pravi, jim morajo pomagat, da te projekte pripravijo tako, da bodo šli skozi tudi bruseljsko sito, da se praviloma ne komunicira preko dolgih pisem, ampak neposredno. Obstajajo telefoni, elektronska pošta in tako naprej, poleg tega pa je dodatna kadrovska krepitev zdaj prioriteta, kar se tiče kadrov v prihodnje za te namene.

**MAG. MARKO POGAČNIK (PS SDS):** Spoštovani predsednik Vlade, hvala za odgovor. Področja, v katera mora Slovenija vlagati sredstva, da se zagotovi visoka raven kvalitete življenja in blaginja državljanov, so številna. Za zagotovitev visoke ravni kvalitete življenja in blaginje državljanov, mora Slovenija vlagati v prometno, okoljsko, energetsko, zdravstveno, socialno in drugo infrastrukturo. Še posebej pa je pomembno investirati v zagotovitev dolgoročne konkurenčnosti slovenskega gospodarstva, torej v raziskave in razvoj, inovacije, digitalizacijo, izobraževanje in usposabljanje za poklice prihodnosti. Le z dolgoročno konkurenčnim gospodarstvom, bomo sposobni sami sfinancirati visoko raven javnih storitev, se soočiti z demografskimi gibanji, ki so trenutno žal neugodni in zagotoviti trajno in stabilno blaginjo vseh državljanov Republike Slovenije.

Ima Vlada strategijo, katerim področjem oziroma komu in koliko se bo namenilo evropskih sredstev? Bo v praksi to pomenilo, da bo šlo pri odločanju o uporabi sredstev za ali odločitve, torej, da bodo določena področja dobila dovolj sredstev, določena področja pa mala ali celo nič sredstev.

**PREDSEDNIK VLADE JANEZ JANŠA:** Ja, hvala lepa. Zdaj, evropska sredstva niso edini vir investiranja. Zagotovo moramo biti sposobni tudi iz lastnih virov, proračunskih in ostalih virov proračuna, na državni in na lokalnih ravneh, predvsem pa, z ustvarjanjem okolja za privatne investicije zagotovit dovolj sredstev za vse te namene, tudi za inovacije, za raziskave in razvoj. Je pa posebej to področje eno od petih prioritetnih, tudi v tem evropskem okviru in deloma je možno investiranje teh sredstev, s temi okvirji, tudi zamejeno, kajne.

Se pravi, ni zgolj od nas odvisno in naša odločitev, v tem smislu, ali bomo zdaj dali vse za digitalno družbo in transformacije, inovacije ali pa za zdravstvo. To gre za, tukaj za sorazmernost in to seveda upoštevamo in, kot že rečeno, gre za kombinacijo domačih in evropskih virov, pri mnogih projektih, nenazadnje je tudi pri evropskih sredstvih potrebna lastna udeležba, tako da, znotraj tega manevrskega prostora, se določajo tudi prioritete.

Treba je pa vedeti, da je tempo tu hud, še nikoli ni bilo tako malo časa za pripravo programov, glede na to, da gre za front loading, se pravi, ko gre za sklad za okrevanje in odpornost, bo možno večino sredstev porabiti takoj, ne bo treba čakati po letih, tja do leta 2026. In tudi v našem interesu je, da sredstva čim prej investiramo, ker prej jih bomo investirali, prej bodo dajala učinke. Ni vseeno, ali neko cesto zgradiš danes in s tem omogočiš neki regiji bistveno hitrejši razvoj v naslednjih petih letih ali pa to cesto zgradiš šele čez pet let in ta regija v tem času zaostane. Torej, odprava birokratskih ovir je tu ključna in to je ena od naših prioritet. In uresničevanje te prioritete, se pravi, debirokratizacija, je tudi eden osnovnih pogojev za decentralizacijo, se pravi, za to, da se bodo ta sredstva tudi pravično investirala po celi državi, da to na koncu ne bo samo v osrednji Sloveniji.